CELEX: 32021D1038
Language: hu
Date: 2021-06-23 00:00:00
Title: A Bizottság (EU) 2021/1038 határozata (2021. június 23.) a 2008/477/EK határozat értelmében a Holland Királyság számára a 2500-2690 MHz-es frekvenciasávra alkalmazandó vonatkozó műszaki feltételek naprakésszé tétele tekintetében átmeneti időszak engedélyezéséről (az értesítés a C(2021) 4433. számú dokumentummal történt) (Csak a holland nyelvű szöveg hiteles)

2021.6.25.   
               
               
                  HU
               
               
                  Az Európai Unió Hivatalos Lapja
               
               
                  L 226/38
               
            
         A BIZOTTSÁG (EU) 2021/1038 HATÁROZATA
         (2021. június 23.)
         a 2008/477/EK határozat értelmében a Holland Királyság számára a 2 500-2 690 MHz-es frekvenciasávra alkalmazandó vonatkozó műszaki feltételek naprakésszé tétele tekintetében átmeneti időszak engedélyezéséről
         
            
               (az értesítés a C(2021) 4433. számú dokumentummal történt)
            
         
         (Csak a holland nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra (1) („rádióspektrum-határozat”) és különösen annak 4. cikke (5) bekezdésére,
         tekintettel a 2 500–2 690 MHz-es frekvenciasávnak a Közösségen belül elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról szóló, 2008. június 13-i 2008/477/EK bizottsági határozatra (2) és különösen annak 2. cikke (2) bekezdésére,
         tekintettel Hollandia 2021. január6-én benyújtott kérelmére,
         mivel:
         
                     (1)
                  
                  
                     A 2008/477/EK határozat értelmében a tagállamok az említett határozat mellékletében megállapított paramétereknek megfelelően az elektronikus hírközlési szolgáltatások nyújtására alkalmas földfelszíni rendszerek számára – nem kizárólagos jelleggel – kijelölik és rendelkezésre bocsátják a 2 500–2 690 MHz-es frekvenciasávot.
                  
               
                     (2)
                  
                  
                     A 2008/477/EK határozat 2. cikke (2) bekezdése úgy rendelkezik, hogy azok a tagállamok, amelyekben a 2 570–2 620 MHz-es részsávon kívül időosztásos duplex vagy „kizárólag lejövő irányú” használat engedélyezett, a 676/2002/EK határozat 4. cikkének (5) bekezdése alapján átmeneti időszakot kérhetnek az említett határozat végrehajtása tekintetében.
                  
               
                     (3)
                  
                  
                     Hollandia tájékoztatta a Bizottságot, hogy bár a 2 570–2 620 MHz-es részsáv nagyobb részének használatára az (EU) 2020/636 végrehajtási határozatnak (3) megfelelően adtak ki engedélyeket, a sáv két korlátozott szakaszára, nevezetesen a 2 565–2 570 MHz-es és a 2 685–2 690 MHz-es sávra a frekvenciaosztásos duplex (FDD) helyett még mindig két, időosztásos duplex (TDD) létrehozására vonatkozó engedély vonatkozik, amelyeket 2010-ben adtak ki a 2008/477/EK határozat alapján, és amelyek 2030-ban járnak le.
                  
               
                     (4)
                  
                  
                     A Bizottsághoz intézett 2021. január 6-i levelében Hollandia a 2008/477/EK határozat 2. cikkének (2) bekezdése értelmében átmeneti időszakot kérelmezett annak érdekében, hogy lejáratukig fenntartsa a TDD-re vonatkozó két fent említett engedély érvényességét. Ezeket az engedélyeket az Agentschap Telecom van het ministerie van Economische Zaken en Klimaat határozatai adták meg. Egy engedélyt az AT-EZK/7635162 hivatkozási szám alatt adtak meg 6781570-G1 ügyiratszámon, amely 2013. január 3-tól 2030. január 2-ig érvényes, a másik engedélyt pedig az AT-EZK/7937970 hivatkozási szám alatt adták meg 6697351 hivatkozási számon, és 2010. május 11-től 2030. május 11-ig érvényes.
                  
               
                     (5)
                  
                  
                     Kérelmének alátámasztására Hollandia elegendő információt és indokolást nyújtott be. Azáltal, hogy az átmeneti időszak alatt fenntartják a nyilvános mobilhírközlési szolgáltatások nyújtására vonatkozó két meglévő engedélyt, a holland hatóságok elkerülik a mobilhírközlési szolgáltatások e két engedély jogosultjai általi nyújtásának megszakítását és a jelenlegi egyenlő versenyfeltételek megzavarását a hollandiai mobilhírközlési piacon. Ezenkívül a két megfelelő spektrumsáv használatához kapcsolódó széles körű használati korlátozások szükségessé tették, hogy ezeket az engedélyeket ne vegyék bele az általánosan alkalmazandó spektrumkorlát meghatározásába és megállapításába. Következésképpen az átmeneti időszak biztosítja a mobilhírközlési piac versenyhelyzetének stabilitását, és nem késlelteti indokolatlanul a 2008/477/EK határozat végrehajtását Hollandiában.
                  
               
                     (6)
                  
                  
                     Ezenkívül az e spektrum használatához kapcsolódó, a vonatkozó engedélyek alapján meghatározott sugárzási teljesítmény-határértékek összhangban vannak a szomszédos tagállamokkal annak biztosítása érdekében kötött nemzetközi koordinációs megállapodásokkal, hogy ne alakuljanak ki interferenciák ezekben a tagállamokban. Következésképpen az átmeneti időszak nem késlelteti a 2008/477/EK határozat végrehajtását a szomszédos tagállamokban.
                  
               
                     (7)
                  
                  
                     Az átmeneti időszak nem lépi túl a szükséges mértéket annak érdekében, hogy ne akadályozza a 2 500–2 690 MHz-es sáv használatára vonatkozó közös keret és harmonizált műszaki feltételek kialakítását; a szomszédos 2 685–2 690 MHz-es sávban a rádiócsillagászati szolgálatok védelme érdekében a korlátozásokat vezettek be, és a 2 565–2 570 MHz-es frekvenciasáv használata a szomszédos FDD-használat védelme érdekében korlátozott.
                  
               
                     (8)
                  
                  
                     Ezért ez az átmeneti időszak biztosítaná, hogy a 2 500–2 690 MHz-es sávra vonatkozó uniós szakpolitikai célkitűzések az egyes tagállamok és üzemeltetők számára minimális költséggel valósuljanak meg.
                  
               
                     (9)
                  
                  
                     Ezen okokból a kért átmeneti időszak indokoltnak és arányosnak tűnik, és nem késlelteti indokolatlanul a 2008/477/EK határozat végrehajtását Hollandiában vagy más tagállamokban, továbbá nem teremt indokolatlan különbségeket a tagállamok között a verseny vagy a szabályozás terén.
                  
               
                     (10)
                  
                  
                     A rádióspektrum-bizottság tagjaival konzultációt folytattak, akik a testület 2021. március 9-i és 10-i ülésein jelezték, hogy az átmeneti időszakot nem kifogásolják.
                  
               ELFOGADTA EZT A HATÁROZATOT:
         
            1. cikk
            A 2008/477/EK határozat értelmében Hollandia számára az említett határozatban megállapított feltételek mellett átmeneti időszakot kell biztosítani.
         
         
            2. cikk
            Hollandia engedélyt kap, hogy legkésőbb 2030. május 11-ig a 2 565–2 570 MHz-es és a 2 685–2 690 MHz-es részsávokban frekvenciaosztásos duplex (FDD) helyett időosztásos duplex (TDD) hálózatot működtessen.
         
         
            3. cikk
            Hollandia továbbra is biztosítja, hogy a TDD 2. cikk szerinti működtetése ne késleltesse indokolatlanul a 2008/477/EK határozat végrehajtását, ne idézzen elő indokolatlan különbségeket a tagállamok között a verseny vagy a szabályozás terén, és ne befolyásolja a más tagállamokban a 2 500–2 690 MHz-es frekvenciasávban már működő vagy a 2008/477/EK határozat által harmonizált műszaki paraméterekkel összhangban kiépítendő elektronikus hírközlési szolgáltatások nyújtására alkalmas földfelszíni rendszereket.
         
         
            4. cikk
            Ennek a határozatnak a Holland Királyság a címzettje.
         
         
            Kelt Brüsszelben, 2021. június 23-án.
            
               
                  a Bizottság részéről
               
               Thierry BRETON
               
                  a Bizottság tagja
               
            
         
         
            (1)  HL L 108., 2002.4.24., 1. o.
         
         
            (2)  HL L 163., 2008.6.24., 37. o.
         
         
            (3)  A Bizottság (EU) 2020/636 végrehajtási határozata (2020. május 8.) a 2008/477/EK határozatnak a 2 500–2 690. MHz-es frekvenciasávra alkalmazandó releváns műszaki feltételek naprakésszé tétele tekintetében történő módosításáról (HL L 149., 2020.5.12., 3–11. o.).